L'emprima opera rumantscha

(rcb)

L'emprima opera rumantscha da Gion Antoni Derungs/Lothar Deplazes "Il cerchel magic" vegn preschentada en il Teater da la citad da Cuira ils 29 da matg (emprova generala), ils 30 da matg (primaudiziun), ils 31 da matg ed il 1. da zercladur (20.00 uras). En il libret ha Lothar Deplazes (Sagogn/Turitg) amplifitgà ed actualisà motivs da ditgas sursilvanas cun scenas inventadas libramain. Il tema da basa furma l'uman che rumpa or dal tschertgel protegì da la natira e la vendetga da la natira: In cont e ses purs vendan lur guaud serrà al prinzi cotschen (diavel). La natira fa vendetga cun lavinas e bovas. Insaquants tschientaners pli tard vuless Andriu, in curaschus giuven, liberar il vitg cun restar ditg avunda en in tschertgel magic. Mo...Gion Antoni Derungs (Vella/Cuira), enconuschent cumponist grischun, ha scrit ina musica fitg realistica sin la basa dramatica dal libret. Per questa grond'ovra musicala en 4 acts lavuran ca. 100 persunas. Sper il cumponist e librettist era il reschissur (Gian Gianotti), il directur musical (Hans Peter Rechsteiner) chantadurs e chantaduras (2 solistas, 6 solists, divers chors) in orchester (Südwestdeutsche Philharmonie), sautunzs, etc. La Lia Rumantscha ha surprendì il patrunadi. 
H. D.